У другој половини 1943. године, бригада је пошла - од Травника и Високог, преко Херцеговине, источне Босне и Санџака - први пут за Србију. Код Вишеграда разбила је четничку Златиборску бригаду и преотела италијански артиљеријски дивизион, а у рејону Златибор-Ужице разбила четничке, немачке и бугарске посаде, постигавши ванредне успехе, посебно у борбама на Кремни. Међутим, захваћена јаком немачком операцијом „Кугелблиц“, бригада је форсирала Дрину и порушила мост, прокрстарила Коњухом и поново се вратила на Дрину; 13. јануара 1944. године ослободила је Фочу, да би, већ средином марта, други пут прешла у Србију. После двомесечних борби на Ибру, Голији, око Косјерића и Ваљева, Прва крајишка бригада је кренула ка Андријевици и Чакору, ослободивши Плав и Гусиње, избила на албанску границу.